**Informatīvais ziņojums „Par valsts budžeta saistību uzņemšanos Eiropas Komisijas līdzfinansētās Kaitīgo organismu un augiem bīstamo organismu klātbūtnes apsekojumu programmas** **īstenošanai”**

**Ievads**

Informatīvais ziņojums sagatavots, lai informētu Ministru kabinetu par Eiropas Komisijas līdzfinansētās ilgtermiņa Kaitīgo organismu un augiem bīstamo organismu klātbūtnes apsekojumu programmas (turpmāk – apsekojumu programma) īstenošanu.

Katru gadu Eiropas Komisijā ir jāiesniedz precizēta apsekojumu programma, kā arī izmaksu tāme saskaņā ar Eiropas Komisijas Īstenošanas Lēmumu, ar kuru tiek apstiprinātas vadlīnijas konkrētam gadam ar prioritāri izvirzītiem kaitīgiem organismiem, kuriem nepieciešams veikt apsekojumus.

Kaitīgo organismu iespējamās izplatības draudu dēļ katru gadu var mainīties programmā iekļautais apsekojamo organismu daudzums pa attiecīgām organismu grupām.

Apsekojumu programmas īstenošana Eiropas Savienības dalībvalstīs ir uzsākta no 2015.gada. Zemkopības ministrijas sagatavotais informatīvais ziņojums "Par Eiropas Komisijas līdzfinansētās Kaitīgo organismu un augiem bīstamo organismu klātbūtnes apsekojumu programmas īstenošanu 2015.gadā" tika iesniegts un pieņemts zināšanai Ministru kabinetā 2014.gada 16.decembrī (prot. Nr.71  55.§).

Apsekojumu programma jāīsteno, pamatojoties uz Eiropas Parlamenta un Padomes 2014.gada 15.maija Regulu (ES) Nr.652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr. 178/2002, (EK) Nr. 882/2004 un (EK) Nr. 396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr. 1107/2009 un atceļ Padomes Lēmumus 66/399/EEK, 76/894/EEK un 2009/470/EK (turpmāk – Regula Nr.652/2014).

 Apsekojumu programmā ir ietverti augiem kaitīgie organismi, kas minēti Ministru kabineta 2004.gada 30.marta noteikumos Nr.218 „Augu karantīnas noteikumi” (turpmāk – Augu karantīnas noteikumi), ar ko Latvijā ieviesta Padomes 2000.gada 8.maija Direktīva 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (turpmāk – Direktīva 2000/29/EK), kā arī citi augiem kaitīgie organismi.

Valsts uzraudzību augu aizsardzības jomā organizē un veic Valsts augu aizsardzības dienests (turpmāk – VAAD). Ievērojot Augu aizsardzības likuma 4.panta trešās daļas un ceturtās daļas 6.punktu, VAAD ar efektīviem uzraudzības pasākumiem gādā par fitosanitāro drošību valstī, lai tās teritoriju pasargātu no bīstamiem augiem kaitīgiem organismiem. VAAD izstrādā arī apsekojumu programmu.

Apsekojumu programma 2016.gadam sagatavota, pamatojoties uz Eiropas Komisijas 2015.gada 30.aprīļa Īstenošanas lēmumu C(2015) 2997 „Par darba programmas pieņemšanu kaitīgo organismu apsekojumu programmu īstenošanai 2016.gadā” (turpmāk – Lēmums C(2015) 2997) un ar to apstiprinātajām vadlīnijām apsekojumu programmas sagatavošanai (turpmāk – vadlīnijas).

Informatīvajā ziņojumā ir iekļauta informācija par Zemkopības ministrijai (Valsts augu aizsardzības dienestam) nepieciešamo finansējumu apsekojumu programmas īstenošanai 2016.gadā un turpmākajos gados.

1. **Informācija par apsekojumu programmā iekļautiem augiem kaitīgajiem un augiem bīstamajiem organismiem**

Augu karantīnas organismi ir augiem kaitīgie organismi un augiem bīstamie organismi (šī ziņojuma kontekstā), kuriem ir iespējama ekonomiska ietekme noteiktā teritorijā, bet kuri patlaban nav sastopami vai ir ierobežoti izplatīti attiecīgajā teritorijā un tiek aktīvi apkaroti.

Apsekojumu programmā iekļautie organismi vislielāko apdraudējumu rada Latvijai svarīgākajām augu sugām – lapu kokiem un skujkokiem.

Aktivizējoties starptautiskajai tirdzniecībai ar augiem un augu izcelsmes produktiem, augu veselības jomā arvien palielinās jaunu augu karantīnas organismu risks ne vien Latvijai, bet arī visai Eiropas Savienībai. Eiropas augiem un kokiem parasti nav ģenētiskās rezistences pret svešzemju kaitīgajiem organismiem, kuriem šeit bieži vien nav dabisku ienaidnieku. Svešzemju kaitīgo organismu ievešana Eiropā, tostarp Latvijā, rada nopietnu ekonomisku kaitējumu. Jaunu kaitīgo organismu ieviešanās dēļ trešās valstis var noteikt tirdzniecības aizliegumus, tā nodarot kaitējumu Eiropas Savienības, tostarp Latvijas, eksportam.

Apsekojumu programmā iekļauti vairāki organismi, kas var radīt būtisku risku valsts drošībai:

1. priežu koksnes nematodes *(Bursaphelenchus xylophilus)* ieviešanās apdraud tādus saimniekaugus kā priedes, egles u.c. skujukoki.Inficētie koki ir jāizcērt un jāiznīcina, turklāt ir ierobežota kokmateriālu tirdzniecība no inficētās teritorijas perēkļa un buferzonas;
2. citrusu ūsainis *(Anoplophora chinensis)*, Āzijas ūsainis *(Anoplophora glabripenis)* un citu sugu koku kaitēkļi var nopietni apdraudēt tādus lapu kokus kā bērzi, alkšņi, kļavas, apses un vītoli. Lapu koki Latvijā aizņem 46 % mežu platības un ir izplatīti arī pilsētu parkos un ciemu apstādījumos. Konstatējot šos organismus, jāīsteno fitosanitārie pasākumi – invadētie koki jāiznīcina, tos sadedzinot.
3. **Apsekojumu programmas mērķi**

Apsekojumu programma ir izstrādāta, lai noteiktu kaitīgo organismu un augiem bīstamo organismu ģeogrāfisko izplatību un statusu Latvijas teritorijā.

Apsekojumu programmai ir vairāki mērķi:

1. Noteikt Augu karantīnas noteikumu 3.pielikuma A daļas 1.nodaļā, ar ko Latvijā ievieš Direktīvas 2000/29/EK I pielikuma A daļas I iedaļu un Augu karantīnas noteikumu 4.pielikuma A daļas 1.nodaļā, ar ko Latvijā ievieš Direktīvas 2000/29/EK II pielikuma A daļas I iedaļu (organismi, kuri nav sastopami Eiropas Savienībā) iekļauto augiem kaitīgo organismu statusu un ģeogrāfisko izplatību Latvijas teritorijā.
2. Noteikt statusu un ģeogrāfisko izplatību Latvijas teritorijā tiem augiem kaitīgajiem organismiem, kam noteikti pagaidu pasākumi saskaņā ar Direktīvas 2000/29/EK 16.panta 3.punktu.
3. Noteikt statusu un ģeogrāfisko izplatību Latvijas teritorijā tiem augiem kaitīgajiem organismiem, kas potenciāli var radīt ārkārtas situācijas ar nopietnām ekonomiskām un vides sekām, ietekmējot tirdzniecību gan Eiropas Savienībā, gan ar trešajām valstīm.
4. Noteikt statusu un ģeogrāfisko izplatību Latvijas teritorijā tiem augiem kaitīgajiem organismiem, kas nav reglamentēti Augu karantīnas noteikumos un Direktīvā 2000/29/EK, bet kas ir potenciāli bīstami visai Eiropas Savienībai, tostarp Latvijai.

Lai sasniegtu izvirzītos mērķus, apsekojumu programma tiks piemērota visā Latvijas teritorijā, vizuāli pārbaudot Latvijas teritorijā augošos augiem kaitīgo organismu saimniekaugus, ņemot paraugus un testējot tos laboratoriski. Apsekojumi notiks mežos, apstādījumos, parkos, botāniskajos dārzos, privātajos dārzos un ražojošajos stādījumos.

1. **Apsekojumu programmā iekļautie augiem kaitīgie organismi Latvijas teritorijā**

Apsekojuma programmā iekļauti organismi, kas minēti Lēmumā C(2015) 2997).

Tā kā programmā iekļautie augiem kaitīgie organismi var ietekmēt tautsaimniecības nozaru (mežkopības un lauksaimniecības) attīstību, kā arī apkārtējo vidi (parkus), tad, izstrādājot apsekojumu programmu un nosakot apsekojamās platības vietu (mežs, lauks, cita vieta), apjomu (ha)un analizējamo paraugu (testu) skaitu, ir ņemta vērā kaitīgo organismu saimniekaugu izplatība Latvijā (cik lielā platībā aug saimniekaugi) un augšanas vietas (mežs, parks, komercdārzs, piemājas dārzs). Pamatojoties uz šiem datiem, tika plānotas pārbaudāmās platības, pārbaužu skaits un noņemamo paraugu skaits. Tā kā lielākā daļa apsekojumu programmā iekļauto kaitīgo organismu Latvijas teritorijā līdz šim nav konstatēti, bet ir laikus jākonstatē to klātbūtne un jānovērš kaitīgo organismu ieviešanās un izplatīšanās, kā arī šie organismi laboratoriski jāidentificē, ir nepieciešami paraugi ar kaitīgā organisma pazīmēm, tāpēc atsevišķu kaitīgo organismu paraugu skaits nav liels.

Informatīvajā ziņojumā iekļauto 32 kaitīgo organismu apsekojumi ļautu laikus konstatēt kaitīgos organismus, kas var radīt risku lauksaimniecībai un mežkopībai, kā arī apkārtējai videi. Ja jauni, iepriekš nekonstatēti kaitīgie organismi tiek laikus apkaroti, samazinās ne vien izdevumi to ierobežošanai, bet arī ekonomiskā ietekme, ko šie organismi var radīt tautsaimniecībai un apkārtējai videi kopumā, ja tie tiek konstatēti novēloti.

Turklāt, ja, īstenojot kaitīgo organismu monitoringu, tiek atklāti apsekojumu programmā minētie organismi, tiek piemēroti fitosanitārie pasākumi saskaņā ar normatīvajos aktos par augu karantīnu noteikto kārtību.

* 1. **Direktīvas 2000/29/EK I pielikuma A daļas I iedaļā un II pielikuma A daļas I iedaļā iekļautie augiem kaitīgie organismi, kas nav sastopami Eiropas Savienībā**

Īstenojot apsekojumu programmu, tiks noteikta Augu karantīnas noteikumu 3.pielikuma A daļas 1.nodaļā, ar ko Latvijā ievieš Direktīvas 2000/29/EK I pielikuma A daļas I iedaļu un Augu karantīnas noteikumu 4.pielikuma A daļas 1.nodaļā, ar ko Latvijā ievieš Direktīvas 2000/29/EK II pielikuma A daļas I iedaļu, iekļauto lapu koku, vīnogulāju, dzērveņu, tomātu un gurķu kaitīgo organismu *Agrilus anxius, Agrilus planipennis, Dendrolimus sibiricus, Monochamus* spp. (non-European), *Aleurocanthus* sp., *Bactrocera dorsalis, Bactrocera invadens, Pterandrus rosa, Rhagoletis fausta, Rhagoletis pomonella, Thaumatotibia leucotreta* un Diaporthe vaccinii. izplatība un īstenota to uzraudzība visā Latvijas teritorijā.

Pēc Valsts meža dienesta datiem, Latvijā meži kopumā aizņem 3 007 260 ha lielu platību – apmēram 50% no valsts teritorijas. No kopējās mežu platības 45% ir lapu koku meži. Liela daļa lapu koku sugu ir sastopamas arī pamežā un tiek izmantotas parkos, apstādījumos, ceļmalās, privātajos dārzos un citur. Pēdējos gados attīstās dzērveņu un vīnogu audzēšana, turklāt Latvijā populāra ir arī gurķu un tomātu audzēšana.

Šiem augiem, izņemot dzērvenes, apsekojumu programmā iekļautie kaitīgie organismi Latvijas teritorijā līdz šim nav konstatēti. Diaporthe vaccinii Latvijā ir sastopams tikai dažās vietās, kur aug tā saimniekaugs – dzērvenes.

* 1. **Augiem kaitīgie organismi, kam noteikti pagaidu pasākumi saskaņā ar Direktīvas 2000/29/EK 16.panta 3.punktu**

Īstenojot apsekojumu programmu, visā Latvijā tiks noteikta *Bursaphelenchus xylophilus*, *Gibberella circinata, Anoplophora chinensis, Anoplophora glabripenis* un *Xylella fastidiosa* izplatība mežaudzēs, apstādījumos, parkos, piemājas dārzos un botāniskajos dārzos. Apsekojumu programmā iekļautie kaitīgie organismi Latvijas teritorijā līdz šim nav konstatēti.

*Epitrix* spp. izplatība tiks noteikta pārtikas un pārstrādes kartupeļu audzēšanas saimniecībās reizē ar pārbaudēm *Ralstonia solanacearum, Clavibacter michiganensis* pv. *sepedonicus* izplatības noteikšanai. Kaitīgais organisms Latvijā nav sastopams.

**3.3. Augu kaitīgie organismi, kas potenciāli var radīt ārkārtas situācijas ar nopietnām ekonomiskām un vides sekām, ietekmējot tirdzniecību gan Eiropas Savienībā, gan ar trešajām valstīm**

Latvijā viena no ekonomiski nozīmīgākajām lauksaimniecības kultūrām ir kartupeļi. Pēc 2014.gada statistikas datiem, kartupeļu aizņemtā kopējā platība ir 27 300 ha, no tiem apmēram 26963,6 ha aizņem pārtikas un pārstrādes kartupeļi un 336,4 ha – sēklas kartupeļi.

Īstenojot apsekojumu programmu, notiks pārbaudes pārtikas un pārstrādes kartupeļu audzēšanas saimniecībās, lai visā Latvijas teritorijā noteiktu kaitīgo organismu – kartupeļu tumšās gredzenpuves *(Ralstonia solanacearum),* kartupeļu gaišās gredzenpuves *(Clavibacter michiganensis* pv. *Sepedonicus),* kartupeļu vēža *(Synchytrium endobioticum)*,bālās kartupeļu cistu nematodes *(Globodera pallida)* unzeltītās kartupeļu cistu nematodes *(Globodera rostochiensis)* – izplatību.

*Ralstonia solanacearum* un *Globodera pallida* iepriekš nav konstatēti Latvijas teritorijā. Savukārt *Synchytrium endobioticum*, *Clavibacter michiganensis* pv. *sepedonicus* un *Globodera rostochiensis* ir konstatēti Latvijā, un tiem ir piemēroti fitosanitārie pasākumi. Apsekojumu programmā nav iekļautas pārbaudes *Clavibacter michiganensis* pv. s*epedonicus, Synchytrium endobioticum* un *Globodera rostochiensis* uzraudzībai perēkļos, lai pārbaudītu noteikto fitosanitāro pasākumu izpildi.

Latvijā gadu no gada palielinās vīnogulāju platības, un 2014.gadā tās aizņēma vairāk nekā 25 ha. Īstenojot apsekojumu programmu, notiks pārbaudes augiem kaitīgā organisma *Grapevine flavescence dorée phytoplasma* savlaicīgai atklāšanai.

Īstenojot apsekojumu programmu, notiks pārbaudes augiem kaitīgā organisma *Tomato leaf curl New Delhi* noteikšanai tomātu audzēšanas platībās.

 **3.4. Augiem kaitīgie organismi, kas nav reglamentēti Augu karantīnas noteikumos un Direktīvā 2000/29/EK, bet kas ir potenciāli bīstami visai Eiropas Savienībai, tostarp Latvijai**

No Eiropas un Vidusjūras augu aizsardzības organizācijas (*EPPO*) brīdinājuma saraksta apsekojumu programmā 2016.gadam ir iekļauti četri šādi augiem kaitīgie organismi:

1) *Agrilus auroguttatus*, kura saimniekaugi ozoli(*Quercus*) Latvijas teritorijā aizņem 0,3% no kopējās mežu platības (9903 ha). Turklāt ozoli ir ļoti izplatīti arī apstādījumos visā Latvijas teritorijā.

Kaitīgā organisma statuss: nav sastopams Latvijā;

 2) *Aromia bungii*, kurasaimniekaugi apses(*Populus*), kā arī plūmes un ķirši(*Prunus*) ir plaši sastopami Latvijā. Plūmes un ķiršiaug arī5% meža platībā (144 001,1 ha) un apstādījumos. Savukārt tādu šķirņu augļu koki kā *Prunus domestica, Prunus cerasus* un *Prunus avium* tiek plaši audzēti visā valsts teritorijā gan piemājas dārzos, gan komercdārzos. Mežu zemēs ir iestādīta 9,6 ha liela *Prunus avium* audze. Kaitīgā organisma statuss: nav sastopams Latvijā;

 3) *Polygraphus proximus,* kurasaimniekaugi – priede, egle, lapege un baltegle – ir plaši sastopami Latvijā. Saimniekaugu platība Latvijā aizņem vairāk nekā 1,5 miljonus ha. Kaitīgā organisma statuss: nav sastopams Latvijā;

 4) *Xylosandrus crassiusculus,* kura saimniekaugi ir Latvijā izplatīti lapu koki – alkšņi, kārkli un ozoli (meža platības ar tiem aizņem 295054 ha), plūmes, kā arī ekonomiski nozīmīgās ābeles, kuru komercdārzu platības pārsniedz 1000 ha. Kaitīgā organisma statuss: nav sastopams Latvijā.

1. **Kārtība, kādā VAAD izstrādā un iesniedz Eiropas Komisijā apsekojumu programmu, un naudas līdzekļu atmaksas procedūra no Eiropas Savienības budžeta līdzekļiem**

Eiropas Savienības augu veselības režīma pārskatīšanas un izstrādes procesā, izstrādājot Eiropas Parlamenta un Padomes regulas „Par aizsardzības pasākumiem pret augiem kaitīgajiem organismiem” projektu, tika uzsvērta nepieciešamība veikt obligātus kaitēkļu apsekojumus dalībvalstīs. Pamatojoties uz šo prasību, ir pieņemts Lēmums C(2015) 2997, kura pielikumā ir norādīta informācija par to, kuri kritēriji dalībvalstīm ir jāievēro, sagatavojot apsekojumu programmas pieteikumu 2016.gadam. Ievērojot prasību dalībvalstīm veikt augiem kaitīgo organismu apsekojumus, VAAD ir izstrādājis apsekojumu programmu 2016.gadam. Apsekojumu programmas izpildei iespējams saņemt finansiālu atbalstu no Eiropas Savienības. Eiropas Komisijā programma bija jāiesniedz tiešsaistes režīmā līdz 2015.gada 31.maijam. VAAD apsekojumu programmu iesniedza 2015.gada 29.maijā.

Eiropas Komisija izvērtēs iesniegto apsekojumu programmu un ar atsevišķu lēmumu to apstiprinās, kā arī noteiks maksimālo naudas summu, ko Latvija varēs saņemt pēc šīs programmas īstenošanas. Maksimālais naudas līdzekļu apmērs, kas Latvijai pēc šīs programmas īstenošanas varētu tikt atmaksāts no Eiropas Savienības budžeta līdzekļiem, ir 75% no iesniegtās apsekojumu programmā aprēķinātās summas.

Par apstiprināto apsekojumu programmu VAAD Eiropas Komisijai iesniegs ziņojumus – starpziņojumu un gala ziņojumu.

 Eiropas Komisija, saņemot gala ziņojumu un vērtējot dalībvalstij apstiprināto naudas līdzekļu apmēru programmas īstenošanai, pieņems lēmumu par naudas līdzekļu atmaksu no Eiropas Savienības budžeta līdzekļiem.

 Pamatojoties uz vadlīnijām, kas apstiprinātas ar Lēmumu C(2015) 2997, gala ziņojums par 2016.gadā veiktajām darbībām un precizēts izmaksu pieprasījums ir jāiesniedz līdz 2017.gada 30.aprīlim.

1. **Plānotā apsekojumu programma 2016.gadā un nepieciešamā finansējuma aprēķins**

VAAD 2016.gadā plāno veikt apsekojumus, un tam ir aprēķināts nepieciešamais finansējums, ievērojot vadlīnijās norādītās izmaksu pozīcijas (pielikums).

**6. Informācija par nepieciešamo finansējumu 2016.gadā un turpmākajos gados un atgūstamajiem finanšu līdzekļiem no Eiropas Savienības budžeta**

Lai īstenotu apsekojumu programmā paredzētos pasākumus 2016.gadā, VAAD nepieciešami finanšu līdzekļi EUR 129 934 apmērā.

 **Plānots, ka no Eiropas Savienības budžeta pēc gala ziņojuma izskatīšanas Eiropas Komisijā valsts 2017.gadā varētu atgūt līdz 75% no kopējiem izdevumiem, t.i., EUR 97 450. Apsekojumu programmas īstenošanai nepieciešamais naudas līdzekļu daudzums aprēķināts ar nosacījumu, ka valstī netiek konstatēti jauni karantīnas organismi, kuru apkarošanai nepieciešami ārkārtas iznīcināšanas pasākumi.**

VAAD apsekojumus veiks arī turpmākajos gados, aprēķinās nepieciešamo finansējumu un katru gadu iesniegs apsekojumu programmu Eiropas Komisijai apstiprināšanai.

Attiecībā uz turpmākajiem gadiem atkarībā no katru gadu pieņemtā Eiropas Komisijas Īstenošanas lēmuma, kurā tiek norādīti prioritāri apsekojamie kaitīgie organismi un procentuālais sadalījums pa kaitīgo organismu grupām konkrētam gadam, lai noteiktu to ģeogrāfisko izplatību un statusu, VAAD katru gadu sagatavos un iesniegs Eiropas Komisijā apsekojumu programmu ar konkrētiem aprēķiniem un nepieciešamo finansējumu saskaņā ar katra gada Eiropas Komisijas apstiprinātajām apsekojumu programmas sagatavošanas vadlīnijām.

Zemkopības ministrs J. Dūklavs

15.10.2015. 10:24

2198

K.Kjago,

67027098, Kristine.Kjago@vaad.gov.lv